DECRETO 404/2009, do 29 de outubro, polo que se aproba o cambio de titularidade do treito da estrada AC-566 (Narón AC-862)-Campo do Hospital (AC-862), p.k. 12+020 ao 13+050, a prol do Concello de Valdoviño.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 10/11/2009

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo de acordo entre as administracións afectadas.
Por outra parte, a lei dispón no artigo 54 que as estradas autonómicas ou os treitos determinados delas nos que a circulación adquira características urbanas, se lles entregarán aos respectivos concellos. O expediente promoverase por proposta do concello ou da Administración titular e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
No punto 5 da cláusula segunda do convenio asinado entre o Concello de Valdoviño e a Xunta de Galicia se prevese a transferencia, a prol do Concello de Valdoviño, da titularidade da vía Narón-Campo do Hospital, p.k. 12+020 ao p.k. 13+050, de tal xeito que se procede ao inicio do procedemento administrativo da transferencia.
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade. Desta proposta déuselle traslado ao Concello da Valdoviño que, con data do 29 de maio de 2007, manifesta a súa aceptación.
A Consellería de Medio Ambiente, Territorio e Infraestruturas estima axeitado o cambio de titularidade do treito mencionado, tendo en conta que adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia, na súa reunión do día vinte e nove de outubro de dous mil nove,
DISPOÑO:
Artigo 1º
Apróbase o cambio de titularidade a favor do Concello de Valdoviño do treito da estrada AC-566 (Narón AC-862)-Campo do Hospital(AC-862), p.k. 12+020 ao 13+050.
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, o treito mencionado da estrada AC-566 incorporarase á relación de estradas de titularidade do Concello de Valdoviño.
Artigo 3º
A entrega da vía formalizarase, no prazo dos dous meses seguintes ao da publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Correspóndelle ao Concello de Valdoviño, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e nove de outubro de dous mil nove.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas